b'\n_START_ARTICLE_\nLegion Condor\n_START_PARAGRAPH_\nLegion Condor var en tysk ekspeditionsstyrke, som bestod af enheder fra alle grene af det tyske milit\xc3\xa6r (luftv\xc3\xa5ben, panser, efterretningstjeneste, transportenheder, marine- og uddannelsesenheder), som blev sat ind i Den Spanske Borgerkrig p\xc3\xa5 nationalisternes side. Legionen, som formelt set var et Luftwaffe-korps, er blevet berygtet for angrebet p\xc3\xa5 Guernica._NEWLINE_Den 27. april 1937 angreb Legion Condor baskernes hellige by Guernica med granater og brandbomber. Efter f\xc3\xa5 timer var byen 70 pct. \xc3\xb8delagt og op mod 2.000 mennesker var dr\xc3\xa6bt. Bombningen medf\xc3\xb8rte st\xc3\xa6rke internationale reaktioner og fik Pablo Picasso til at male sit ber\xc3\xb8mte maleri, Guernica. Bombningen var f\xc3\xb8rste gang, man i praksis afpr\xc3\xb8vede t\xc3\xa6ppebombning, hvor man bruger et stort antal bomber enten for at \xc3\xb8del\xc3\xa6gge materiel eller for at demoralisere befolkningen._NEWLINE_Legion Condor bistod nationalisterne under Franco gennem hele borgerkrigen. Da den begyndte befandt stort set alle de tropper, som var loyale mod Franco, sig i Spansk Marokko. I f\xc3\xb8rste omgang bidrog Nazi-Tyskland med tre Ju 52-fly til at transportere tropperne til det spanske fastland. Da borgerkrigens stillinger begyndte at l\xc3\xa5se sig fast i oktober 1936 og republikanerne begyndte at g\xc3\xa5 frem p\xc3\xa5 flere frontafsnit, besluttede den tyske regering at forst\xc3\xa6rke hj\xc3\xa6lpen til Franco. Den 16. november ankom de f\xc3\xb8rste tyske soldater til Sevilla. Under Winteroperation R\xc3\xbcgen blev et Luftwaffe-korps p\xc3\xa5 ca. 4.500 mand udstationeret i Spanien. Alle tyske styrker i Spanien blev indlemmet i korpset, som fik navnet Legion Condor. Personel fra Luftwaffe udgjorde det st\xc3\xb8rste kontingent._NEWLINE_6. november fik generalmajor Hugo Sperrle kommandoen over legionen, som var under Francos overkommando._NEWLINE_Da legionen var st\xc3\xb8rst, bestod den af 5.600 mand, men p\xc3\xa5 grund af store udskiftninger var et sted mellem 15.000 og 20.000 mand i legionens tjeneste i l\xc3\xb8bet af krigen.'